CELEX: 
Language: lt
Date: 2021-06-17 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl elektra varomų autobusų įkrovimo prieigų standartų papildoma Europos Parlamento ir Tarybos direktyva 2014/94/ES

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Direktyvos 2014/94/ES
                  1
                8 straipsniu Europos Komisijai suteikti įgaliojimai priimti deleguotuosius aktus, kuriais papildomos arba atnaujinamos Direktyvos 4, 5, 6 straipsniuose ir II priede nurodytos alternatyviųjų degalų infrastruktūros techninės specifikacijos.
            
            
               Deleguotieji aktai būtini siekiant reikalauti, kad infrastruktūra, kuri bus įdiegta arba atnaujinta, atitiktų Europos standartuose (EN), kurie turi būti parengti, nustatytas technines specifikacijas, nedarant poveikio Reglamento (ES) Nr. 1025/2012 taikymui tais atvejais, kai Europos standartizacijos organizacijos (ESO) yra rekomendavusios tik vieną techninį sprendimą su techninėmis specifikacijomis, aprašytomis atitinkamame Europos standarte.
            
            
               Siekdama įgyvendinti Direktyvą 2014/94/ES ir vadovaudamasi Reglamento (ES) Nr. 1025/2012 10 straipsnio 1 dalimi, Komisija pateikė prašymą
                  2
                (M533) Europos standartizacijos komitetui (CEN) ir Europos elektrotechnikos standartizacijos komitetui (CENELEC) parengti ir priimti atitinkamus Europos standartus arba iš dalies pakeisti esamus, nustatant vienintelio sprendimo technines sąveikumo specifikacijas, kurios, jei taikytina, būtų grindžiamos alternatyviųjų degalų infrastruktūros tarptautiniais standartais.
            
            
               Standartai, kuriuos CEN/CENELEC turi parengti pagal prašymą M/533, yra susiję su Direktyvoje 2014/94/ES nurodytomis alternatyviųjų degalų infrastruktūros techninėmis specifikacijomis. Šios specifikacijos nurodytos 4 straipsnio 14 dalyje ir II priedo 1.3, 1.4, 1.5, 1.6 ir 1.8 punktuose – elektros energijos tiekimas kelių transporto priemonėms, jūrų laivams ir vidaus vandenų laivams; 5 straipsnio 3 dalyje ir II priedo 2 punkte – vandenilio tiekimas kelių transporto priemonėms; 6 straipsnio 11 dalyje ir II priedo 3 punkte – gamtinių dujų, įskaitant biometaną, tiekimas kelių transporto priemonėms, jūrų laivams ir vidaus vandenų laivams.
            
            
               Po to, kai remdamiesi prašymu M/533 CEN ir CENELEC priėmė atitinkamus standartus, Komisija priėmė 2019 m. rugpjūčio 13 d. Komisijos deleguotąjį reglamentą (ES) 2019/1745, kuriuo papildomos ir iš dalies keičiamos Europos Parlamento ir Tarybos direktyvos 2014/94/ES nuostatos dėl L kategorijos motorinių transporto priemonių įkrovimo prieigų, elektros tiekimo nuo kranto vidaus vandenų laivams, vandenilio tiekimo kelių transportui ir gamtinių dujų tiekimo kelių ir vandens transportui ir panaikinamas Komisijos deleguotasis reglamentas (ES) 2018/674.
            
            
               Šiuo Komisijos deleguotuoju reglamentu papildomos Direktyvos 2014/94/ES II priedo 1.6 punkte nurodytos elektra varomų autobusų įkrovimo prieigų techninės specifikacijos. 
            
            
               Bendri elektra varomų autobusų įkrovimo prieigų standartai turi būti priimti tam, kad visoje ES būtų pašalintos techninės ir reguliavimo kliūtys ir taip sudarytos palankesnės sąlygos bendrosios rinkos plėtrai, sudarytos tinkamos sąlygos rinkos dalyviams ir užtikrintas sklandus peržiūrėtos Netaršių transporto priemonių direktyvos
                  3
               , kurioje nustatyti minimalūs nacionaliniai netaršių autobusų viešojo pirkimo tikslai, įskaitant dalinį netaršių autobusų pirkimo tikslą, įgyvendinimas.
            
            
               Direktyvoje numatytas bent 24 mėnesių pereinamasis laikotarpis, kol atitinkamos techninės specifikacijos arba jų iš dalies pakeistos versijos taps privalomos infrastruktūrai, kuri bus diegiama arba atnaujinama.
            
            
               2.KONSULTACIJOS PRIEŠ PRIIMANT AKTĄ
            
            
               Dėl Europos standartų, kurie yra šio Komisijos deleguotojo reglamento dalykas, konsultuotasi su valstybių narių ekspertais Tvaraus transporto forume dėl alternatyviųjų degalų infrastruktūros standartų, taip pat su Alternatyviųjų degalų infrastruktūros komiteto nariais.
            
            
               3.DELEGUOTOJO AKTO TEISINIAI ASPEKTAI
            
            
               Šiuo Komisijos deleguotuoju reglamentu papildoma Direktyva 2014/94/ES pagal tos direktyvos 4 straipsnio 14 dalį.
            
            
               Siekiant nustatyti ES lygmens techninius standartus reikia priimti reglamentą, nes nereikia jo perkėlimo į nacionalinę teisę priemonių ir juo užtikrinama, kad standartai būtų laiku suderinti ir greitai taikomi valstybėse narėse.
            
            
               KOMISIJOS DELEGUOTASIS REGLAMENTAS (ES) …/...
            
            
               2021 06 17
            
            
               kuriuo dėl elektra varomų autobusų įkrovimo prieigų standartų papildoma Europos Parlamento ir Tarybos direktyva 2014/94/ES 
               
            
               (Tekstas svarbus EEE)
            
         
         
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2014 m. spalio 22 d. Europos Parlamento ir Tarybos direktyvą 2014/94/ES dėl alternatyviųjų degalų infrastruktūros diegimo
                  4
               , ypač į jos 4 straipsnio 14 dalį,
            
            
               kadangi:
            
            
               (1)Direktyvoje 2014/94/ES nustatyta, kad įkrovimo prieigų ir degalų papildymo punktų sąveikumo techninės specifikacijos turėtų būti nustatytos Europos arba tarptautiniais standartais. Jei standartai dar nepriimti, standartizacija turėtų būti grindžiama rengiamais standartais;
            
            
               (2)pagal Europos Parlamento ir Tarybos reglamento (ES) Nr. 1025/2012
                  5
                10 straipsnio 1 dalį Komisija paprašė
                  6
                Europos standartizacijos komiteto (CEN) ir Europos elektrotechnikos standartizacijos komiteto (CENELEC) parengti ir priimti tinkamus arba iš dalies pakeisti galiojančius Europos standartus, susijusius su elektros tiekimu kelių transporto priemonėms, jūrų laivams ir vidaus vandenų laivams; vandenilio tiekimu kelių transporto priemonėms; gamtinių dujų, įskaitant biometaną, tiekimu kelių transporto priemonėms, jūrų laivams ir vidaus vandenų laivams;
            
            
               (3)vykdydami Komisijos prašymą M/533, CEN ir CENELEC parengė standartus, kuriuose pateikiamos Direktyvos 2014/94/ES II priedo 1.6 punkte nurodytos elektra varomų autobusų įkrovimo prieigų techninės specifikacijos; 
            
            
               (4)CEN ir CENELEC informavo Komisiją, kad elektra varomų autobusų kintamosios srovės (AC) įprastos ir didelės galios įkrovimo prieigoms tinkamiausios yra standarte EN 62196-2 aprašytos 2-o tipo jungtys;
            
            
               (5)CEN ir CENELEC informavo Komisiją, kad elektra varomų autobusų nuolatinės srovės (DC) įprastos ir didelės galios įkrovimo prieigoms turėtų būti naudojamos standarte EN 62196-3 aprašytos kombinuotosios įkrovimo sistemos „Combo2“ jungtys;
            
            
               (6)CEN ir CENELEC informavo Komisiją, kad, siekiant užtikrinti sąveikumą, laidinio įkrovimo automatinių įtaisų, skirtų elektra varomiems autobusams įkrauti 4-uoju režimu pagal standartą EN 61851-23-1, kontaktinei sąsajai turėtų būti taikomas standartas EN 50696. Šio ir pirmiau minėtų standartų vaidmuo bus labai svarbus diegiant elektra varomus autobusus miestuose;
            
            
               (7)pagal Europos Parlamento ir Tarybos direktyvą (ES) 2019/1161
                  7
                ne mažiau kaip 22,5 proc. viešai perkamų transporto priemonių 2021–2025 m. ir 32,5 proc. 2026–2030 m. turi sudaryti netaršūs autobusai. Kad pasiektų šiuos tikslus, prie netaršių autobusų pereina vis daugiau viešojo transporto institucijų ir operatorių, todėl visiška transporto priemonių ir įkrovimo infrastruktūros sąveika tampa būtina;
            
            
               (8)siekiant gamintojams ir operatoriams sudaryti vienodas sąlygas ir paskatinti masto ekonomiją, kartu užtikrinant atvirumą technologiniams sprendimams, turėtų būti užtikrintas įvairių tipų elektra varomų autobusų įkrovimo sistemų sąveikumas. Jis turėtų dar labiau padidinti išmaniojo įkrovimo, įskaitant transporto priemonių energetinės integracijos į elektros tinklą paslaugas, naudojimą; 
            
            
               (9)dėl Europos standartų ir techninių specifikacijų, kurie yra šio deleguotojo akto dalykas, savo rekomendacijas pateikė valstybių narių ekspertai, su kuriais konsultuotasi Alternatyviųjų degalų infrastruktūros komitete, ir valstybių narių transporto atašė;
            
            
               (10)Komisija turėtų atitinkamai papildyti Direktyvos 2014/94/ES II priedo 1.6 punktą, pateikdama nuorodas į CEN ir CENELEC parengtus Europos standartus ir technines specifikacijas;
            
            
               (11)kai Direktyvos 2014/94/ES II priede pateikiamos naujos techninės specifikacijos turi būti įgyvendinamos deleguotaisiais aktais, turi būti taikomas 24 mėnesių pereinamasis laikotarpis,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
            
               Direktyvos 2014/94/ES II priedo 1.6 punkte nurodytos elektra varomų autobusų įkrovimo prieigos sąveikumo tikslais įrengiamos taip:
            
            
               –elektra varomų autobusų kintamosios srovės (AC) įprastos ir didelės galios įkrovimo prieigose įrengiamos bent 2 tipo jungtys, aprašytos standarte EN 62196-2;
            
         
         
            
               –elektra varomų autobusų nuolatinės srovės (DC) įprastos ir didelės galios įkrovimo prieigose įrengiamos bent kombinuotosios įkrovimo sistemos „Combo 2“jungtys, aprašytos standarte EN 62196-3;
            
            
               –laidinio įkrovimo automatinio įtaiso, skirto elektra varomiems autobusams įkrauti 4 režimu pagal standartą EN 61851-23-1 ir naudojamo su infrastruktūroje įrengtu automatiniu sujungimo įtaisu (ASĮ) (pantografu), ant transporto priemonės stogo įrengtu ASĮ, po transporto priemone įrengtu ASĮ ir ASĮ, įrengtu infrastruktūroje ir jungiamu prie transporto priemonės šono arba ant stogo įrengto įtaiso, turi sudaryti mechaninė ir elektrinė sąsajos, aprašytos standarte EN 50696.
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. 
            
            
               Jis taikomas nuo [LB prašoma įrašyti datą – 24 mėnesiai po įsigaliojimo datos].
            
            
               Šis reglamentas taikomas tik elektra varomų autobusų įkrovimo prieigoms, įrengtoms po šio reglamento taikymo pradžios dienos.
            
            
               Reglamentas netaikomas troleibusų orinių kontaktinių linijų įkrovimo infrastruktūrai. 
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2021 06 17
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                  
                        2014 m. spalio 22 d. Europos Parlamento ir Tarybos direktyva 2014/94/ES dėl alternatyviųjų degalų infrastruktūros diegimo (Tekstas svarbus EEE).
                  
               
               
                  
                     (2)
                  
                  
                        M/533. 2015 m. kovo 12 d. Komisijos įgyvendinimo sprendimas C(2015) 1330 final dėl Europos standartizacijos organizacijoms skirto standartizacijos prašymo pagal Europos Parlamento ir Tarybos reglamentą (ES) Nr. 1025/2012 parengti Europos alternatyviųjų degalų infrastruktūros standartus.
                  
               
               
                  
                     (3)
                  
                        2019 m. birželio 20 d. Europos Parlamento ir Tarybos direktyva (ES) 2019/1161, kuria iš dalies keičiama Direktyva 2009/33/EB dėl skatinimo naudoti netaršias ir efektyviai energiją vartojančias kelių transporto priemones (Tekstas svarbus EEE).
               
               
                  
                     (4)
                  
                        OL L 307, 2014 10 28, p. 1. 
               
               
                  
                     (5)
                  
                        2012 m. spalio 25 d. Europos Parlamento ir Tarybos reglamentas (ES) Nr. 1025/2012 dėl Europos standartizacijos, kuriuo iš dalies keičiamos Tarybos direktyvos 89/686/EEB ir 93/15/EEB ir Europos Parlamento ir Tarybos direktyvos 94/9/EB, 94/25/EB, 95/16/EB, 97/23/EB, 98/34/EB, 2004/22/EB, 2007/23/EB, 2009/23/EB ir 2009/105/EB ir panaikinamas Tarybos sprendimas 87/95/EEB ir Europos Parlamento ir Tarybos sprendimas Nr. 1673/2006/EB (OL L 316, 2012 11 14, p. 12).
               
               
                  
                     (6)
                  
                        M/533. 2015 m. kovo 12 d. Komisijos įgyvendinimo sprendimas C(2015) 1330 final dėl Europos standartizacijos organizacijoms skirto standartizacijos prašymo pagal Europos Parlamento ir Tarybos reglamentą (ES) Nr. 1025/2012 parengti Europos alternatyviųjų degalų infrastruktūros standartus.
               
               
                  
                     (7)
                  
                        2019 m. birželio 20 d. Europos Parlamento ir Tarybos direktyva (ES) 2019/1161 kuria iš dalies keičiama Direktyva 2009/33/EB dėl skatinimo naudoti netaršias ir efektyviai energiją vartojančias kelių transporto priemones (OL L 188, 2019 7 12, p. 116).